Wel 24 ACO85 - Balaam, onoŋo doŋ oniaŋ ni Rwot mito - Bible Search\nLok me adek ma Balaam owaco\n1Balaam, onoŋo doŋ oniaŋ ni Rwot mito miyo gum kom jo Icrael, mumiyo pe dok ocito ka yenyo tyet kit ma onoŋo ocito i kare mukeneni, ento oloko waŋe oneno yo tuŋ tim. 2Ka Balaam otiŋo waŋe malo, ci oneno jo Icrael ma guguro kemagi kaka man pat, kaka man pat. Cwiny pa Lubaŋa obino i kome, 3ci ocako lokke kun loko macalo lanebi. Owacci,\n“Man lok pa Balaam wod pa Beor,\nlok pa twon laco ma wane doŋ giyabo,\n4lok pa ŋat ma winyo gin ma Lubaŋa owaco,\nki ma neno gin ma Won Twer Ducu nyuto bote,\nkun opoto piny ento waŋe bedo twolo.\n5Kemawu nen maber kuman, wun jo pa Yakobo,\ngonywu ber kuman, wuti jo Icrael!\n6Nen calo nota ma oryene mabor,\nmacalo pott i ma gipuro i ŋet kulu;\ncal ki yadi ma ŋwece kur ma Rwot opito,\nnyo yadi cedar ma obakke i ŋet pii.\n7Pii bipoŋ libic i agulugi kare ducu,\nlikwayogi bibedo rom ki pii ma mol madwoŋ;\nkabakagi bibedo dit makato Agag,\ngibiketo deyo mamalo mada i kom kerre.\n8Lubaŋa ma kerone calo kero pa jubi\nokwanyogi woko ki i Ejipt.\nIcrael bicamo lurok ma lukworre,\nbituro cogogi, biŋido matinotino;\nbicelogi pil ki aterone.\n9-Onyoŋo piny, obuto calo labwor,\nmacalo min labwor; aŋa ma bituge?\nGum obed i kom jo ducu ma bilamo gum i kom Icrael,\ncen opot i kom dano ducu ma bicene.”\n10Kiniga omako Balak matek i kom Balaam, Odoŋo ciŋe ci owaco bot Balaam ni, “Alwoiji ka ceno lumerokka, ci nen, ni doŋ ilego gum komgi odoko tyen adek kulu. 11Pi meno in doŋ iriŋ woko oyot idok doŋ gaŋ, Yam awacci abiketo deyo i komi ada, ento Rwot doŋ ogeŋi woko ki i limo deyo mo ki bota.” 12Balaam ogamo dog Balak, owacci, “Yam atito ki lukwenani ma yam icwalogi bota ni, 13‘Kadi bed Balak omiya-ryal ki jabu ducu ma i ode, pe atwero turo cik pa Rwot pi timo gin mo kadi ber kadi rac kit ma an aye amito; gin ma Rwot biwaco keken aye abiwaco.’ ”\nLok pa Balaam me agikkine\n14Lacen Balaam owaco bot Balak ni, “Kombeddi, nen, an doŋ abidok woko bot lutuwa. Bin wek koŋ ami iŋe gin ma jo me rok man bitimo i kom joni i kare ma tye anyim.” 15Ci ocako lokke kiin loko macalo lanebi, Owacci,\nlok pa twon laco ma waŋe doŋ giyabo,\n16lok pa ŋat ma winyo gin ma Lubaŋa owaco,\nŋat ma tye ki ŋec mua ki but En Mamalo Twal,\nma neno gin ma Won Twer Ducu nyuto bote,\nkun opoto piny ento waŋe bedo twolo:\n17Anene, ento pe kombeddi,\nanene, ento pe tye cok.\nLakalatwe bibino kun a ki bot Yakobo,\nodoo ker bia ki i Icrael;\nbityero tur nyim jo Moab,\nbituro wi jo ducu ma gimaro woo me lweny.\n18En bimayo lobo pa jo Edom.\nJo Ceir ma lukworre en bimayo lobo ki botgi,\nkun jo Icrael gitye ka lweny ki tek.\n19Jo pa Yakobo gibiloyo loc;\njo mubwot i gaŋ pa jo Moab gibinekogi woko liweŋ.”\n20Ka dok oneno tuŋ not jo Amalek,\noloko macalo lanebi kun waco ni,\n“Jo Amalek yam gutelo wi rok mukene ducu,\nento i agikki gibityekogi woko matwal.”\n21Dok oneno tuŋ bot jo Keni,\n“Kabedowu biri nakanaka,\nka-larrewu gigero i pata got;\n22ento wun jo Kain gibiyakowu, wubitum woko.\nJo Aciria gibiterowu i opii pi kare ma rom mene?”\n23Dok oloko macalo lanebi kun waco ni,\n“Magi dok jo mene do ma gucokke yo tuŋ acam?\n24Lukwaŋ mel gibibino ma gua ki yo tuŋ Caiprac,\ngibiyelo jo Aciria ki jo Eber matek;\ngin bene gibinekogi gityekogi woko matwal.”\n25Lacen Balaam oa malo odok cen ka ma en bedo iye; ki Balak bene ocito woko.